|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533ΛΟΓΟΤΥΠΟΣ Ρ **e-mail:** **info@rigasfereospeiraias.gr** **http://www.rfp.gr** |

 ΠΕΙΡΑΙΑΣ 18/01/2022, Α.Π: 7

ΠΡΟΣ: ΜΕΛΗ ΤΟΥ ΣΥΛΛΟΓΟΥ

**Εδώ και τώρα μέτρα για την ασφαλή λειτουργία των σχολείων, την προστασία της υγείας και των μορφωτικών δικαιωμάτων!**

 *Συνάδελφοι, συναδέλφισσες,*

 Παρά την αγωνιώδη προσπάθεια της κυβέρνησης και του υπουργείου Παιδείας να παρουσιάσουν μια μαγική εικόνα τις πρώτες ημέρες ανοίγματος των σχολείων, η κατάσταση δυστυχώς είναι πολύ διαφορετική. Τα σχολεία άνοιξαν με τους ίδιους και χειρότερους όρους που έκλεισαν, με πρωτοφανή πρωτόκολλα διάδοσης του ιού (50%+1 για να κλείσει ένα τμήμα), χωρίς να έχει υλοποιηθεί κανένα από τα δίκαια αιτήματα του εκπαιδευτικού κινήματος.

 Η πρώτη εβδομάδα λειτουργίας των σχολείων έδειξε δεκάδες χιλιάδες κρούσματα να καταγράφονται, μεγάλο ποσοστό μαθητών να απουσιάζει, καμία πρόβλεψη για την αντικατάσταση των εκπαιδευτικών που νοσούν και το Υπουργείο Παιδείας να επαίρεται ψευδώς ότι «δεν χάθηκε ούτε μία ώρα μάθημα»!

 **H κυβέρνηση κρύβει το γεγονός ότι τα 10.000 από τα 25.000 κρούσματα μαθητών και εκπαιδευτικών** βρίσκονταν στα σχολεία την πρώτη ημέρα, δημιουργώντας αντικειμενικά μια επικίνδυνη αλυσίδα υπερμετάδοσης, στο πλαίσιο των απαράδεκτων πρωτόκολλων λειτουργίας των σχολείων. Τα χιλιάδες έκτακτα κενά έρχονται να προστεθούν στα πάνω από 5.500 λειτουργικά κενά στην πρωτοβάθμια εκπαίδευση και στα πάνω από 3.500 χιλιάδες στη δευτεροβάθμια, που δεν έχουν ακόμα καλυφθεί.

 Διαμορφώνεται λοιπόν κυριολεκτικά ένα χάος στα σχολεία με ευθύνη της κυβέρνησης. Το αντιεκπαιδευτικό σχέδιό της για το κουκούλωμα των χιλιάδων κενών, ακόμα και με συγχωνεύσεις τμημάτων, είναι απαράδεκτο. Διαλύεται το ωρολόγιο πρόγραμμα των σχολείων, κλείνουν ολοήμερα, καταργούνται διδακτικές ώρες, εκπαιδευτικοί σε τμήματα ΖΕΠ ή παράλληλης στήριξης καλούνται να αναλαμβάνουν τάξεις αφήνοντας αστήριχτους τους μαθητές τους…!

 Η κατάσταση στα σχολεία δεν πρόκειται να ομαλοποιηθεί με ευχολόγια, δηλώσεις στα ΜΜΕ και δελτία τύπου απόκρυψης της πραγματικότητας, **αλλά με την άμεση ικανοποίηση των δίκαιων αιτημάτων και διεκδικήσεων του εκπαιδευτικού κινήματος.**

**Απαιτούμε εδώ και τώρα:**

* **Να ληφθούν έστω και τώρα μέτρα για την αραίωση των μαθητών στις τάξεις. Μέχρι 15 μαθητές/τριες στο τμήμα – Να αξιοποιηθεί άμεσα κάθε διαθέσιμος χώρος** στα σχολεία για τη λειτουργία επιπλέον τμημάτων, κάθε διαθέσιμος κατάλληλος χώρος από το δημόσιο και την τοπική αυτοδιοίκηση.
* **Να πραγματοποιούνται μαζικά και επαναλαμβανόμενα τεστ με ευθύνη του ΕΟΔΥ**. Όλα τα απαραίτητα τεστ (rapid, PCR, κ.τ.λ.) να είναι δωρεάν για όλο τον πληθυσμό. Να σταματήσει η οικονομική αφαίμαξη και η ταλαιπωρία συναδέλφων που δεν έχουν εμβολιαστεί.
* **Να καλυφθούν όλα τα κενά σε εκπαιδευτικούς**. Με ευθύνη του ΥΠΑΙΘ να γίνουν όλες οι απαραίτητες προσλήψεις, ώστε να καλύπτονται άμεσα τα κενά των εκπαιδευτικών που νοσούν ή βγαίνουν σε άδεια για λόγους υγείας για να μη σμπαραλιάζεται το ωρολόγιο πρόγραμμα των σχολείων.
* **Να εξασφαλιστεί το αναγκαίο προσωπικό καθαριότητας** με μόνιμη και σταθερή σχέση εργασίας για όλη τη διάρκεια λειτουργίας δημοτικών και νηπιαγωγείων.
* **Έκτακτη χρηματοδότηση των σχολικών επιτρ**οπών για τα λειτουργικά έξοδα των σχολείων και την παροχή, δωρεάν, όλων των μέσων αυξημένης ατομικής προστασίας (π.χ. μάσκες ΚΝ95).
* **Άμεση στήριξη** και θωράκιση του Δημόσιου Συστήματος Υγείας (προσλήψεις, ΜΕΘ κ.ά.)
* **Προσλήψεις σχολικών νοσηλευτών και σύνδεσης των σχολικών μονάδων με την Πρωτοβάθμια Φροντίδα Υγείας.** Πρόγραμμα προληπτικών εξετάσεων και δωρεάν πρόγραμμα ιατρικών εξετάσεων όλων όσοι νόσησαν.
* **Διεύρυνση των κατηγοριών που δικαιούνται άδεια ευπαθούς ομάδας.** Εξασφάλιση αδειών ειδικού σκοπού στους εκπαιδευτικούς που βγαίνουν θετικοί ή νοσούν (10 ημερών), σε όσους βρίσκονται σε καραντίνα και σε όσους πρέπει να επιτηρούν μικρά παιδιά ή ηλικιωμένους.
* **Στοχευμένα εκπαιδευτικά-παιδαγωγικά μέτρα για την αντιμετώπιση των επιπτώσεων της πανδημίας σε μαθησιακό και ψυχοκοινωνικό επίπεδο.** Προσλήψεις σε όλες τις ειδικότητες του Ειδικού Επιστημονικού Προσωπικού. Κάλυψη όλων των κενών σε Παράλληλη Στήριξη, Τμήματα Ένταξης, Τμήματα Υποδοχής και Ειδικά Σχολεία. Δημιουργία νέων τμημάτων ένταξης. Πλήρης διεπιστημονική στελέχωση των ΚΕΔΑΣΥ. Αναπροσαρμογή της σχολικής ύλης.

**Καλούμε:**

**- Την Τετάρτη, 19 Ιανουαρίου, στις 17.00, στο Πανεκπαιδευτικό Συλλαλητήριο ΔΟΕ-ΟΛΜΕ-ΟΙΕΛΕ, στο Σύνταγμα.**

**- Την Πέμπτη, 20 Ιανουαρίου, στις 12:30, στο συλλαλητήριο που οργανώνουν φοιτητές, μαθητές, γονείς, στα Προπύλαια. Για τη διευκόλυνση της συμμετοχής των συναδέλφων κηρύσσουμε 2ωρη στάση εργασίας 11.30 – 13.30.**

**- Σε παράσταση διαμαρτυρίας στη Διεύθυνση Π.Ε. Πειραιά με τους υπόλοιπους Συλλόγους Π.Ε. Πειραιά** (θα υπάρξει αντίστοιχη ενημέρωση).

**ΔΕΝ ΕΙΜΑΣΤΕ ΑΝΑΛΩΣΙΜΟΙ!**

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |